Kaapse polisiehoë wil 'terugbaklei' oor bewerings | Netwerk24
Deur Maygene de Wee 14 Oktober 2019 20:46
"Dis nou die tyd om terug te baklei," was Maandag die woorde van genl.maj. Jeremy Vearey, adjunk-polisiekommissaris in die Wes-Kaap belas met speurdienste.
Genl.maj. Jeremy Vearey. Foto: Edrea du Toit
Hierdie stelling van Veary kom ná 'n berig in die Sunday Times waarin beweer word dat hy geld ontvang of gevra het by Nafiz Modack, 'n vermeende rolspeler in die Kaapse onderwêreld. Die geld is glo in ruil daarvoor dat Vearey vuurwapens van Modack, waarop daar beslag gelê is, aan hom terugbesorg.
Die Sondagkoerant het ook 'n opname van 'n beweerde gesprek tussen Vearey en Mohamedaly Hanware op sy webtuiste gelaai. Hanware is glo die middelman tussen Vearey en Modack.
Vearey het Maandag onomwonde ontken dat dit sy stem op die stemopname is.
In die stemopname word daar gepraat van onder meer biltong, rose en olyfbome. Dit is glo kodewoorde vir vuurwapens en geld.
Veary sê dat hy 'n klag teen die Sunday Times by die persombudsman ingedien het.
"Dis duidelik op die bandopname dat Hanware 'G' sê en nie 'V' nie. Dit is ook duidelik dat dit nie my stem op daardie bandopname is nie."
Luidens die berig het die koerant Vearey om kommentaar genader en vir hom gesê dat hy na die bandopname kan luister. Hy wou glo nie en het daarop aangedring dat hulle dit vir hom stuur sodat hy dit forensies kan laat ontleed.
Vearey het Maandag gesê dat hy egter reeds in besit van die bandopname is en dat hy dit nou beslis forensies gaan laat ontleed.
Hy sê dat hy in gesprek met die koerant se redakteur was nadat hy vir kommentaar genader is, en het aan hom gesê daar gaan beslis gevolge wees as hulle voortgaan om die onwaarhede te publiseer.